次韵沈信臣遊龍焙
作者：韓元吉
朝代：宋

paragraphs: 武夷仙人厭塵埃，金鞭白馬飛崔嵬。
丹砂已就不可識，尚有瑶草分靈栽。
千花剪巧綴密露，秀色不待春風催。
東溪路入三千里，山如舞鳳連翩來。
槍旗未動供採掇，壘鼓夜作空山雷。
蒼虬繞圭龍護璧，面爲鐵石口瓊瑰。
烹煎鬭水出好事，珠瓔玉字相縈迴。
已嗟雙井甘退步，况復日注真難儕。
我來竊食端爲此，把玩一日三徘徊。
手𣂏清泉弔陸子，底用濁酒窮歡咍。
頭風快愈春睡散，老眼尚爲羣書開。
知君此遊更不惡，坐有纖纖時捧杯。